Къалэр зыгъэдахэ
Прохладнэ къалэм и щIыпIэ щхьэхуэхэм скульптурэ гъэщIэгъуэнхэр щагъэув.
Апхуэдэу мы махуэхэм Парк Ипщэм къыщызэIуахащ «Шахматист» зыфIаща теплъэгъуэр. Ар зи IэдакъэщIэкI Дронкин Сергей щIыпIэм къыщацIыху къалэм и теплъэр езыгъэфIакIуэ нэгъуэщI и лэжьыгъэфIхэмкIи. Абыхэм ящыщщ адыгэ узэщIакIуэ Нэгумэ Шорэ, кхъуэщын зыIыгъ бгырыс пщащэм, Прохладнэр къэзакъ станицэу япэу зыгъэтIысахэм я скульптурэхэр.
ИлъэсыщIэм и пэ къихуэу ягъэува «Шахматист» скульптурэр къалэдэс нэхъыжьхэми ныбжьыщIэхэми ягу зэрыдыхьар нэрылъагъуу, куэдым сурэт зытрагъэх, хэгупсысыхьыпауэ, шахмат доскар къыбгъэдэту тетIысхьэпIэм тес цIыхухъум бгъэдэсу. Европей къэралыгъуэхэм я щапхъэм тету ящIа арт-скульптурэм къалэр игъэдахэ къудей мыхъуу, прохладнэдэсхэр нэхъыбэу зыдихьэх спорт лIэужьыгъуэр нэхъри нэрылъагъу пщещI.
Жанхъуэт Зузэ.
